Saltfiskur frá Eyjum afar vel þegin jólagjöf í Portúgal Tveggja metra hátt jólatré úr saltfiski blasir við á matartorgi stórrar verslunarmiðstöðvar í Portúgal á aðventunni . Það segir allt sem segja þarf um virðingarsess saltfisks í jólahefðum Portúgala og þar hefur íslenskur saltfiskur sérstöðu . Á aðfangadagskvöld er gefið mál að saltfisk og saltfiskrétti sé að finna á langflestum veisluborðum fjölskyldna um allt Portúgal . „ Helstu forsendur fullkominnar hátíðarmáltíðar eru stór , íslenskur saltfiskur , góð ólívuolía og gott rauðvín ! Íslenskur saltfiskur er þekktur fyrir gæði og fyrir hann eru menn einfaldlega til í að borga meira en fyrir annan saltfisk á markaðinum . Í desember seljum við meira en á öðrum tímum ársins og stemningin er mikil og skemmtileg , “ segir Nuno Araújo , framkvæmdastjóri Grupeixe , framleiðslu - , dreifingar - og sölufyrirtækis fyrir saltfisk í borginni Aveiro í norðurhluta Portúgals . Vinnslustöðin eignaðist Grupeixe og tók við rekstri fyrirtækisins um mitt ár 2019 . „ Við seljum fisk mest í verslanir og mötuneyti en í desember kaupa fyrirtæki líka saltfisk til að gefa starfsmönnum sínum eða viðskiptavinum í tilefni jóla . Ég get nefnt líka að stjórnvöld í borg í grenndinni voru að kaupa af okkur 550 fiska til að færa borgarstarfsmönnum sínum í jólagjöf . Það þykir höfðingsskapur að gefa íslenskan saltfisk og sérlega eftirsóknarvert að fá slíka gjöf frá atvinnurekanda sínum ! Núna í desember koma fjölskyldur hingað í vinnsluna til okkar til að velja sér saltfisk til að gefa eða borða um jólin . Þannig erum við í milliliðalausu sambandi við neytendur . Í þessum heimsóknum skapast alveg sérstök hátíðarstemning í fyrirtækinu okkar . “ Leiðir Vinnslustöðvarinnar og Portúgala í saltfiskviðskiptum hafa legið saman um árabil . Portúgalar eru umsvifamestu neytendur þorsks í heiminum . Þeir vilja saltfiskinn verkaðan á nokkuð annan hátt en til að mynda Spánverjar og Ítalir . Toppur tilverunnar á aðfangadagskvöldi er að fá á veisluborðið þorsk , veiddan á vetrarvertíð við suður - og vesturströnd Íslands og saltaðan í samræmi við smekk og kröfur Portúgala . Vinnslustöðin er fyrsta erlenda fyrirtækið sem eignast saltfiskfiskvinnslufyrirtæki í Portúgal og gerist þar með beinn þátttakandi í rótgrónum atvinnurekstri með tilheyrandi hefðum og sögu . Grupeixe kaupir þorsk frá Íslandi , Noregi , Rússlandi og víðar að til að þurrka og dreifa á mörkuðum sínum . Hvernig matreiða svo Portúgalar saltfiskinn okkar ? Góð spurning hjá þjóð sem hefur fram á allra síðustu ár helst ekki gert annað við þessa lúxusvöru en að henda henni í pott í bitum , sjóða og bera á borð með kartöflum , smjöri eða bræddri feiti / hömsum ! Sagan segir að portúgölsk meðalfjölskylda ráði yfir 365 uppskriftum að saltfiskréttum , einni fyrir hvern dag ársins . Allt í allt séu að minnsta kosti þúsund saltfiskuppskriftir þekktar í Portúgal og þar er ekki íslenska „ uppskriftin “ meðtalin ... Í Morgunblaðinu 28. nóvember 2008 var birt viðtal við Guðlaugu Rún Margeirsdóttur , þá nýflutta til Íslands eftir að hafa búið í 20 ár í Portúgal . Hún fjallar um jólasiði og matarsiði Portúgala og birtir uppskrift að saltfiskrétti sem hún hugðist bera á borð þá á jólum . Nuno Araújo t.h. selur fagran íslenskan „ saltfiskgítar “ yfir borðið . Svona hafa Portúgalir þetta !